Acrópoli

Una acrópoli [aˈkɾopoli] (del griegu ἀκρόπολις, [akrópolis]) es una costruición alevantá nel cimaju dun terrenu pol motivus defensivus. Son própias de Grécia, enque tamién dessistin acrópolis pa pol Itália u pa pola península Anatólia u ena curtura maya.

 Etimologia 
La parabra acrópoli es un télminu griegu compuestu del aljetivu ἄκρος [ákros] que senifica “agú, artu, cimeru” i el sustantivu πόλις [pólis] “ciá”, de mó i manera que senifica ciá cimera, "ciá empingorochá".

 Las acrópolis la Grécia Antígua 
L’acrópoli se costruia ena parti mas cimerina duna puebración, generalmenti nangún cotorru u nangún tesu romu u despingorochau. Estaban cingás pol murus defensivus, pos essi veleí era el primel propósitu destras costruicionis. 

Pol drentu s’entangaban los eifícius mas inlustris la ciá, comu templus a los diosis consagraus la ciá u palácius. Ena acrópoli Micena estaba la residéncia real, anque la huerça las acrópolis se destinarun al curtu religiosu, huendu un emportanti lugal la via social i política junta l’ágora. L’acrópoli mijol conselvá i almirá es la de Atena, a la quala se la mienta en mayúsculas: L’Acrópoli.

 Acrópolis famosas 
 Acrópoli Atena.
 Acrópoli Corintu.
 Acrópoli Micena.
 Acrópoli Nafplios.
 Acrópoli Argu.
 Acrópoli Teba.
 Acrópoli Roda.
 Acrópoli Metana.
 Acrópoli Lindu.

 Atijus 

Categoría:Arquitetura la Antígua Grécia